സുരക്ഷാ ജീവനക്കാരില്നിന്നും പിടിച്ചെടുത്ത 19 തോക്കിനും ലൈസന്സില്ല ആയുധ നിരോധന നിയമപ്രകാരം കളമശേരി പൊലീസ് കേസെടുത്തു കൊച്ചി: 07.09.2021 തിങ്കളാഴ്ച കൊച്ചിയില് സുരക്ഷാ ജീവനക്കാരില്നിന്നും പിടിച്ചെടുത്ത 19 തോക്കിനും ലൈസന്സില്ലെന്ന് പൊലീസ്. ലൈസന്സില്ലാതെ കൈവശം വെച്ചിരുന്ന തോക്കുകള് പിടികൂടിയ സംഭവത്തില് ആയുധ നിരോധന നിയമപ്രകാരം കളമശേരി പൊലീസ് കേസെടുത്തു. ജമ്മു കശ്മീരില് നിന്നാണ് തോക്കുകള് കൊണ്ടുവന്നതെന്നാണ് ലഭ്യമായ വിവരം. എസ് എസ് വി സെക്യൂരിറ്റി സ്ഥാപനത്തിനെതിരെയാണ് പൊലീസ് കേസ് എടുത്തിരിക്കുന്നത്. സിസ്കോ എന്ന സ്വകാര്യ ഏജന്സിക്ക് തോക്കുകളുള്ള ആളുകളെ വിതരണം ചെയ്യുന്ന മറ്റൊരു ഏജന്സിയും പ്രതിസ്ഥാനത്തുണ്ട്. ഇവര്ക്കെതിരെയും കേസെടുക്കും. തോക്കുകള് കൈവശം വയ്ക്കാന് എ ഡി എമിന്റെ ലൈസന്സ് വേണം. എന്നാല് രാവിലെ തോക്കിന്റെ രേഖകള് ഹാജരാക്കാന് ഉടമകളോട് ആവശ്യപ്പെട്ടിരുന്നുവെങ്കിലും ആരും രേഖകള് ഹാജരാക്കിയിരുന്നില്ല. പിടിച്ചെടുത്ത ഈ തോക്കുകളുടെ രജിസ്ട്രേഷന് കാണിച്ചിരിക്കുന്നത് കശ്മീരിലെ രജൗരി ജില്ലയിലാണ്. രജൗരി ജില്ലാ കളക്ടറുകമായി ബന്ധപ്പെട്ട് രജിസ്ട്രേഷന്റെ സാധുത പൊലീസ് പരിശോധിക്കും. തിരുവനന്തപുരത്ത് കരമനയിലും 5 തോക്കുകളുമായി ജീവനക്കാരെ കസ്റ്റഡിയിലെടുത്തിരുന്നു. ഈ മാസം 13 നാണ് കരമന പൊലീസ്, എ ടി എമിലേക്ക് പണം കൊണ്ടുപോകുന്ന കമ്ബനിയിലെ ജീവനക്കാരെ വ്യാജ ലൈസന്സുള്ള തോക്ക് കൈവശം വച്ചതിന് അറസ്റ്റ് ചെയ്തത്. തോക്കിന് പുറമേ 25 വെടിയുണ്ടകളും കസ്റ്റഡിയിലെടുത്തിരുന്നു. കരമന പൊലീസ് ഇവരെ കസ്റ്റഡിയിലെടുത്തതിന് പിന്നാലെ കേന്ദ്ര രഹസ്യാന്വേഷണ ഏജന്സികളും ഇവരെ ചോദ്യം ചെയ്തു. തിരുവനന്തപുരത്ത് തോക്കുകള് പിടികൂടിയ സംഭവത്തിന്റെ പശ്ചാത്തലത്തിലാണ് കേരളമൊട്ടാകെ കര്ശനപരിശോധന നടത്താന് ഡിജിപി ഉത്തരവിട്ടിരുന്നു. ഇതിന്റെ അടിസ്ഥാനത്തില് നടന്ന പരിശോധനയിലാണ് കൊച്ചിയില് നിന്നും തോക്കുകള് പിടിച്ചെടുത്തത്.